## Un total de 17 empreses es presenten a la licitació per a la construcció de més de 400 vivendes protegides dins del Pla Viu

*** La vicepresidenta Susana Camarero afirma que estes actuacions “donen un gran impuls al desenrotllament del Pla Viu”
* Acaba el termini per a la presentació d’ofertes de set licitacions per a construir en els municipis d’Elx, Alacant, Gandia, València i Sant Joan**

Un total de 17 empreses s’han presentat a les licitacions convocades per la Vicepresidència Primera i Conselleria de Servicis Socials, Igualtat i Vivenda per a la construcció de més de 400 vivendes protegides en els municipis d’Elx, Alacant, Gandia, València i Sant Joan.

Esta actuació s’emmarca en el Pla Viu de la Comunitat Valenciana creat pel Consell, l’objectiu del qual és la mobilització del sòl públic disponible, tant autonòmic com municipal, per a la construcció de vivenda protegida.

En eixe sentit, la vicepresidenta primera i consellera de Servicis Socials, Igualtat i Vivenda, Susana Camarero, ha destacat la importància d’estes licitacions, que donen “un gran impuls al desenrotllament del Pla Viu”.

Així mateix, ha mostrat la seua satisfacció pel nombre d’empreses que han presentat ofertes i que, en el cas de la promoció prevista a Sant Joan, han sigut huit. Susana Camarero ha subratllat l’esforç del Consell “per posar en marxa iniciatives que resulten interessants al sector de la construcció i que, al mateix temps, ajuden a donar una resposta efectiva a una de les principals preocupacions de la ciutadania, com és l’accés a la vivenda”.

Durant el mes de desembre, la Generalitat, mitjançant l’Entitat Valenciana de Vivenda i Sòl (EVha), va posar en marxa el procés de licitació per a la construcció de més de 1.600 vivendes de protecció pública mitjançant col·laboració publicoprivada a través de permuta d’obra futura. “Va ser un compromís adquirit pel Consell que ara complim”, ha declarat la vicepresidenta.

Esta setmana han finalitzat els terminis de presentació d’ofertes de set d’estes licitacions. És el cas d’Elx, a on s’han presentat dos empreses per a la construcció de 73 vivendes protegides en una parcel·la situada en el carrer Advocats d’Atocha, 5, en el barri Els Palmerars. A la licitació de Gandia, a on es preveu alçar 37 vivendes en el carrer Projecte C1, s’han presentat quatre empreses.

La ciutat d’Alacant suma un total de 191 vivendes distribuïdes en tres zones. A la licitació de Garbinet (amb 15 vivendes previstes en el carrer San Miguel de Salinas) s’han presentat dos ofertes; en Ciutat de la Llum (57 vivendes en el carrer Tormos), tres empreses, i en Rabassa (176 vivendes en diversos punts), dos empreses.

Esta setmana també ha conclòs el termini de presentació d’ofertes de les licitacions a Sant Joan, a on es preveu construir 70 vivendes en el carrer Comtat de Fabraquer. En este cas s’han presentat huit empreses. Finalment, la licitació per a construir 61 vivendes a València, en el carrer Joan Castaño i carrer Canal, ha rebut dos ofertes.

Al llarg del mes de març finalitzarà el termini de presentació d’ofertes per part de les empreses a altres concursos similars en poblacions com Sagunt, Castelló de la Plana, la Vila Joiosa, Xàbia, Torrevieja i Sant Vicent del Raspeig. El termini aproximat de resolució per la mesa de contractació d’esta mena d’ofertes rebudes és de tres mesos.

**Permuta**

Les empreses que resulten adjudicatàries en els diferents procediments de licitació entregaran a les administracions, en concepte de permuta, un nombre determinat d’unitats de vivenda. Amb això, les administracions incorporaran al seu parc públic vivenda assequible.

Un dels pilars bàsics del Pla Viu és la col·laboració dels ajuntaments i la Generalitat amb la finalitat de mobilitzar i posar a disposició la major part del sòl públic disponible.

Susana Camarero ha assegurat que, des de la Conselleria de Vivenda, “es continua treballant en els estudis tècnics i econòmics de solars oferits per altres ajuntaments, cosa que permetrà noves licitacions en diferents municipis de la Comunitat”.

L’objectiu del Consell és donar resposta a la falta de vivenda, que principalment afecta determinats sectors de la població. Cal recordar que, amb el nou decret de vivendes de protecció pública (VPP) de la Generalitat, es reserva un 40 % de vivendes protegides a jóvens de fins a 35 anys, i s’ajusta la renda per a facilitar l’accés a estos immobles.

Fecha: 09/03/2025